SK Úradný vestník Európskej únie C 66/24

Dvanásta správa o pokroku vo vykonávaní stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (2011/II)

2012/C 66/04

I. ÚVOD

Dvanásta správa o pokroku vo vykonávaní stratégie na boj proti RĽZ sa vzťahuje na činnosť EÚ v druhom polroku 2011. Vypracovalo ju oddelenie ESVČ pre nešírenie a odzbrojenie v spolupráci s ďalšími príslušnými útvarmi ESVČ a Európskej komisie. Počas uvedeného obdobia EÚ naďalej presadzovala otázku ručných a ľahkých zbraní (RĽZ) na všetkých viacstranných fórach a v politickom dialógu s tretími krajinami v kontexte príslušných medzinárodných nástrojov, ako je napríklad akčný program OSN na zabraňovanie nedovolenému obchodovaniu s ručnými zbraňami, boj proti nemu a jeho odstraňovanie. Počas posledných šiestich mesiacov pokračovala EÚ vo vykonávaní viacerých projektov súvisiacich so zabraňovaním nedovolenému obchodovaniu s RĽZ a ich nadmernému hromadeniu a začala vypracúvať nové iniciatívy, ktoré sa počas nadchádzajúcich mesiacov budú ďalej rozvíjať.

II. VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE OBLASŤ RĽZ

II.1. Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

a) Vykonávanie akčného programu OSN z roku 2001 na zabraňovanie nedovolenému obchodovaniu s RĽZ, boj proti nemu a jeho odstraňovanie

EÚ naďalej podporovala plnenie akčného programu OSN na zabraňovanie nedovolenému obchodovaniu s RĽZ, boj proti nemu a jeho odstraňovanie (AP OSN). Všetky členské štáty presadzovali a podporovali rezolúciu Valného zhromaždenia OSN o „nedovolenom obchodovaní s ručnými a ľahkými zbraňami vo všetkých jeho aspektoch“, ktorou sa vytvára rámec pre nadchádzajúci konferenciu o preskúmaní akčného programu OSN (27. august – 7. september 2012).

EÚ sa v októbri a decembri 2011 zúčastnila na neformálnych konzultáciách pri príprave konferencie o preskúmaní plnenia AP OSN. Dezignovaná predsedkyňa prípravného výboru konferencie o preskúmaní (19. – 23. marca 2012) predložila svoje návrhy s cieľom usmerniť tvorbu programu konferencie o preskúmaní a predstavila osem tematických okruhov ako možný vecný obsah programu tejto konferencie. EÚ začala koordinovať svoju pozíciu k týmto otázkam so zreteľom na ďalšie kolo neformálnych konzultácií v januári 2012 a na zasadnutie prípravného výboru.

EÚ v júli 2011 prijala nové rozhodnutie Rady na podporu činnosti Úradu OSN pre otázky odzbrojenia s cieľom plniť AP OSN, pričom projekt sa oficiálne začal v decembri 2011. Cieľom rozhodnutia Rady je podporiť plnenie AP OSN, vykonávanie medzinárodného nástroja na označovanie a sledovanie (ITI) a vykonávanie technických usmernení OSN pre riadenie zásob munície na regionálnej úrovni, pričom zahŕňa okrem iného tieto činnosti:

— regionálne kurzy odbornej prípravy pre školiteľov zamerané na medzinárodný nástroj na sledovanie pre krajiny západnej Afriky, vybudovanie zariadení na označovanie zbraní a rozvoj odborných znalostí v krajinách regiónu, v ktorých takéto zariadenia chýbajú,

— podpora dokončenia prípravy technických usmernení OSN pre riadenie zásob munície a ich vykonávania, najmä v oblasti Veľkých jazier a v Latinskej Amerike,

— regionálne semináre o pokroku v plnení AP OSN na regionálnej úrovni.

b) Zmluva o obchode so zbraňami

EÚ naďalej prisudzovala vysokú prioritu procesu zmluvy o obchode so zbraňami (ATT) a aktívne sa zúčastnila na štvrtom zasadnutí prípravného výboru ATT (11. – 15. júla 2011 v New Yorku), ktoré charakterizovala vysoká miera angažovanosti väčšiny členských štátov OSN a zásadné rokovania o vykonávacom mechanizme a záverečných ustanoveniach ATT. Všetky členské štáty EÚ hlasovali za rozhodnutie valného zhromaždenia OSN o zmluve o obchode so zbraňami, ktorým sa predĺžilo trvanie posledného zasadnutia prípravného výboru na päť dní od 13. do 17. februára a ktorým sa výbor poveril, aby ukončil rokovanie o vecných otázkach a aby rozhodol o všetkých relevantných procedurálnych otázkach.

EÚ pokračovala v koordinácii svojej rokovacej pozície na posledné zasadnutie prípravného výboru vo februári 2012 a na konferenciu OSN v júli 2012. Prebehli konzultácie s tretími krajinami s cieľom získať pre ATT širokú podporu.

V druhom polroku 2011 pokračovalo aj vykonávanie rozhodnutia Rady 2010/336/SZBP, ktorým sa proces vedúci k zmluve o obchode so zbraňami propaguje medzi tretími krajinami. Vykonávaním rozhodnutia Rady sa poveril Výskumný inštitút OSN pre otázky odzbrojenia. Dvojstranné podujatia, na ktorých boli predstavené predbežné výsledky prvých štyroch osvetových podujatí organizovaných na základe rozhodnutia Rady, sa uskutočnili v júli 2011 v rámci prípravného výboru ATT a v októbri 2011 v rámci prvého výboru valného zhromaždenia OSN. Ako súčasť vykonávania rozhodnutia Rady sa niekoľkým výskumným inštitútom zadalo vypracovanie výskumných materiálov týkajúcich sa transparentnosti, rozsahu pôsobnosti ATT, zahrnutia munície a prenesených technológií.

c) Vykonávanie Protokolu proti nezákonnej výrobe a obchodovaniu so strelnými zbraňami k dohovoru OSN proti nadnárodnému organizovanému zločinu

Po určitom odklade sa prostredníctvom nástroja stability začal realizovať nový projekt: Cieľom projektu je zabrániť a bojovať proti nedovolenému obchodovaniu so strelnými zbraňami prostredníctvom podpory ratifikácie a vykonávania Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, ktorým sa dopĺňa Dohovor OSN proti nadnárodnému organizovanému zločinu. Projekt zahŕňa aj činnosti zamerané na budovanie kapacít v rámci podpory orgánov presadzovania práva a organizácií občianskej spoločnosti v Latinskej Amerike, Karibskej oblasti a západnej Afrike. Projekt realizuje Úrad OSN pre drogy a kriminalitu (UNODC).

EÚ v rámci nástroja stability poskytuje tiež finančnú pomoc Interpolu na vývoj databázy na zhromažďovanie údajov o stratených/ukradnutých zbraniach. Účelom tejto databázy je vytvorenie nástroja na vyhľadávanie a sledovanie nedovolených zbraní a ich pohybu prostredníctvom systému Interpol I24/7.

Prvotné spustenie sa zameriava na rovnaké regióny ako projekt UNODC so zameraním na zlepšenú regionálnu a nadregionálnu výmenu informácií, ako aj synergie pri budovaní kapacít. Dlhodobým cieľom je prepojiť všetkých 188 členských štátov Interpolu.

d) Kontrola vývozu

V rámci rozhodnutia Rady 2009/1012/SZBO o podpore činností EÚ s cieľom presadzovať spoločnú pozíciu 2008/944 SZBP o kontrole vývozu konvenčných zbraní sa 22. – 23. novembra 2011 uskutočnil v Kyjeve regionálny seminár na podporu kontroly vývozu zbraní medzi krajinami východnej Európy a Zakaukazska (Arménsko, Azerbajdžan, Bielorusko, Gruzínsko, Moldavsko a Ukrajina). V rámci programu študijných návštev EÚ pre národných úradníkov zodpovedných za kontrolu vývozu z kandidátskych krajín EÚ v zmysle rozhodnutia Rady sa uskutočnila študijná návšteva úradníkov zodpovedných za kontrolu vývozu z Čiernej Hory a bývalej Juhoslovanskej republiky Macedónsko v októbri 2011 v Portugalsku, ako aj študijná návšteva úradníkov zodpovedných za kontrolu vývozu z Chorvátska, Čiernej Hory a bývalej Juhoslovanskej republiky Macedónsko v novembri 2011 v Poľsku.

e) Nedovolené obchodovanie s RĽZ prostredníctvom leteckej dopravy

V rámci rozhodnutia Rady 2010/765/SZBP o činnosti EÚ zameranej na boj proti nedovolenému obchodovaniu s RĽZ prostredníctvom leteckej dopravy, ktorého cieľom je pre medzinárodných a vnútroštátnych aktérov zlepšiť nástroje a techniky na účinnú a cielenú kontrolu podozrivých lietadiel, ktoré by sa mohli podieľať na nedovolenom obchodovaní s RĽZ, Štokholmský medzinárodný ústav pre výskum mieru (SIPRI) pokračoval v realizácii projektu. Dokončil sa vývoj softvéru a databáz a vytvoril sa prehľad hrozieb zahŕňajúci spoločnosti a lietadlá, ktoré sa podieľajú na destabilizujúcich transferoch RĽZ a vojenského vybavenia prostredníctvom leteckej dopravy v ostatných 20 mesiacoch. Prvý seminár expertov sa uskutoční v marci 2012 v Kyjeve.

II.2. Problematika RĽZ v rámci politického dialógu s tretími krajinami a regionálnymi organizáciami, doložky o RĽZ

a) Otázky RĽZ sa zahrnuli do programu viacerých pravidelných politických dialógov EÚ s tretími krajinami a spolupráce s regionálnymi organizáciami. Konkrétne sa na niekoľkých stretnutiach na rôznych úrovniach tak vnútorne, ako aj so zástupcami zo Spojených štátov Amerických rokovalo o otázke rozsiahleho šírenia RĽZ v Lýbii vrátane systémov MANPADS a EÚ teraz v tejto súvislosti skúma rôzne možnosti podpory súčasného úsilia.

b) V nadväznosti na závery Rady o začlenení problematiky RĽZ do dohôd medzi EÚ a tretími krajinami, ktoré sa prijali v decembri 2008, sa o tejto problematike v súčasnosti rokuje s Austráliou, Azerbajdžanom, Kanadou, Malajziou a Mercosurom s cieľom začleniť ju do ich príslušných dohôd s EÚ.

II.3. Osobitná projektová pomoc EÚ tretím krajinám a regionálnym organizáciám

a) Západný Balkán

I. EÚ naďalej podporovala demilitarizačné úsilie v oblasti RĽZ, najmä prostredníctvom vykonávania rozhodnutia Rady 2010/179/CZBP na podporu činnosti strediska SEESAC na západnom Balkáne, ktoré sa prijalo v marci 2010. V Bosne a Hercegovine, Chorvátsku, bývalej Juhoslovanskej republike Macedónsko, Čiernej Hore a Srbsku sa vykonalo niekoľko druhov činností zameraných na zlepšovanie riadenia zásob, ako aj označovania a sledovania RĽZ a likvidácie nadbytku. V Čiernej Hore sa zrenovoval sklad munície o odovzdal sa ministerstvu obrany. V Chorvátsku sa v centrálnom sklade zbraní a munície ministerstva vnútra inštaloval bezpečnostný a kontrolný systém. Okrem toho stredisko SEESAC a Ministerstvo vnútra Chorvátskej republiky pokračovali v kampani zameranej na zber zbraní v nedovolenej držbe občanov. Pokiaľ ide o označovanie a sledovanie RĽZ, výsledkom činnosti bol vývoj a implementácia celoštátneho elektronického systému registrácie zbraní v Čiernej Hore, pričom takýto systém sa aktualizoval v bývalej Juhoslovanskej republike Macedónsko. Napokon, za účasti približne 60 účastníkov sa v Sarajeve uskutočnil trojtýždňový regionálny kurz odbornej prípravy, ktorý bol určený pre prevádzkovateľov skladov a ktorý sa vzťahoval na všetky aspekty riadenia zásob RĽZ a ich munície.

II. EÚ taktiež prostredníctvom nástroja stability naďalej podporovala rozvojový program OSN na kontrolu ručných zbraní v Bosne a Hercegovine, ktorého cieľom je znížiť bezpečnostné riziko, ktoré predstavuje veľké množstvo a nestabilita zastaranej munície a výbušnín, a poskytnúť inštitucionálnu podporu vnútroštátnemu programu na kontrolu ručných zbraní. V júni 2011 sa táto činnosť predĺžila o ďalších šesť mesiacov, okrem iného s cieľom zvýšiť vnútroštátnu kapacitu na riadenie a kontrolu RĽZ pri posiľňovaní cezhraničnej prepravy nebezpečného tovaru v súlade s požiadavkami EÚ.

b) Región OBSE

EÚ pokračovala v príprave nového rozhodnutia Rady na podporu činností na zníženie rizika nedovoleného obchodovania s RĽZ a ich nadmerného hromadenia v regióne OBSE. Cieľom nového rozhodnutia Rady má byť okrem iného zvýšenie bezpečnosti skladov zásob RĽZ v Bielorusku a Kyrgyzstane, likvidácia nadbytku RĽZ v týchto dvoch krajinách v snahe zabrániť ich zneužitiu na nedovolené obchodovanie a zavedenie aplikácie na riadenie inventarizácie RĽZ na zlepšenie skladovania, evidencie a sledovania RĽZ v niekoľkých štátoch OBSE.

c) Afrika

EÚ pokračovala v realizácii projektov zameraných na zintenzívnenie regionálnej spolupráce v oblasti RĽZ v rámci regionálnych hospodárskych spoločenstiev v Afrike, najmä Hospodárskeho spoločenstva štátov západnej Afriky, Východoafrického spoločenstva a Hospodárskeho spoločenstva stredoafrických štátov.

I. V rámci nástroja stability pokračovala EÚ v realizácii projektu na podporu boja proti nedovolenému hromadeniu strelných zbraní a ich munície a obchodovaniu s nimi v Afrike prostredníctvom Regionálneho strediska pre ručné a ľahké zbrane (RECSA) so sídlom v Nairobi. Cieľom tohto projektu je podporiť strategické partnerstvo Afriky a EÚ v boji proti nedovolenému obchodovaniu so strelnými zbraňami a výbušninami a ich nadmernému hromadeniu. Po rozsiahlych konzultáciách sa strany v polovici roka 2011 dohodli na viacerých zosúladených regionálnych prioritách projektu. Medzičasom jeho realizácia nabrala tempo a sústreďuje sa predovšetkým na dlhodobé potreby pri posilňovaní legislatívnej a inštitucionálnej kapacity dotknutých krajín. Pripravuje sa rozšírenie projektu, ktorým sa zabezpečí pokračovanie prebiehajúcej práce a prehĺbenie cezhraničných aspektov boja proti nedovolenému obchodovaniu. Očakáva sa, že dohoda sa podpíše v polovici roka 2012.

II. EÚ v súčasnosti podporuje Hospodárske spoločenstvo západoafrických štátov (ECOWAS) prostredníctvom technickej pomoci pre program kontroly ručných zbraní (ECOSAP) v rámci spolupráce medzi orgánmi z Pobrežia Slonoviny, Mali, Guiney a Sierry Leone.

III. EÚ naďalej podporovala Hospodárske spoločenstvo stredoafrických štátov (ECCAS) prostredníctvom technického odborného poradenstva pri budovaní mierových a bezpečnostných kapacít ECCAS okrem iného aj v oblasti RĽZ.

IV. V rámci programu na zabraňovanie konfliktom a ich riadenie a riešenie (CPMR) pokračovalo vykonávanie programu pre RĽZ na podporu Východoafrického spoločenstva prostredníctvom činností, ktorých cieľom je posilniť regionálne kapacity na zabraňovanie obchodovaniu so zbraňami a ich šíreniu v regióne východnej a južnej Afriky. Týmto projektom sa podporil proces schvaľovania politiky Východoafrického spoločenstva (EAC) v oblasti RĽZ a Protokolu EAC pre mier a bezpečnosť, ako aj účasť AÚ a OSN na rôznych procesoch, napríklad na príprave a finalizácii stratégie AÚ pre ručné a ľahké zbrane, o ktorej sa rokovalo na zasadnutí expertov AÚ 26. septembra 2011 v Togu, ako aj v rámci africkej mierovej a bezpečnostnej štruktúry (APSA). Očakáva sa, že stratégia sa prijme v januári 2012.

d) Stredná Amerika

EÚ pokračovala v realizácii projektu financovaného prostredníctvom nástroja stability a riadeného programom na kontrolu ručných a ľahkých zbraní v Strednej Amerike (CASAC) s cieľom podporiť boj proti nedovolenému obchodovaniu so strelnými zbraňami a muníciou v Strednej Amerike a susedných krajinách vrátane Karibskej oblasti. Príspevok projektu EÚ k iniciatíve CASAC mal pozitívny vplyv na vytvorenie základov regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni. EÚ predĺžila podporu tohto projektu do konca roka 2011 a v súčasnosti pripravuje opatrenia nadväzujúce na túto iniciatívu (CASAC II), pričom proces inštitucionalizácie si stále vyžaduje ďalšiu podporu.